奉答景仁老兄贈別之句
作者：朱熹
朝代：宋

paragraphs: 古人一去心不傳，舉世誰復知其天。
奔趨嗜欲名利境，浩蕩勢若飄風旋。
嗟予慨此其已久，矧復痼疾霾雲烟。
禪關夜扣手剝啄，丹經晝誦心精專。
十年齊楚得失裏，醉醒夢覺今超然。
迷心昧性哂竺學，貪生惜死悲方仙。
如何懶惰行不力，日月逝矣羲和鞭。
祇今已□遠玄象，羨子正似方來川。
何憂功名與事業，但要溥博而淵泉。
不見君家鼻祖開聖學，照耀今古書三篇。